Краснодардэсхэр ягъэлъэпэрапэ
«Урожай» (Краснодар) — «Спартак-Налшык» (Налшык) — 0:0. Краснодар, «Кубань» стадион. Гъатхэпэм и 30-м. ЦIыху 2000 еплъащ.
Судьяхэр: Соколов, Селезнёв, Хромей (псори Воронеж щыщщ).
Ди лъахэгъу Къалмыкъ Амур «Спартак-Налшыкым» и гъуэр мы зэм хигъэщIэфакъым.
Урысей Федерацэм футболымкIэ и етIуанэ дивизионым и «Ипщэ» гупым 2018 — 2019 гъэхэм щекIуэкI зэхьэзэхуэм и гъатхэ Iы-хьэр «Спартак-Налшыкым» Краснодар и командэхэм яIущIэнымкIэ иригъэжьащ. ЗэрыфщIэжщи, тхьэмахуэ ипэкIэ «Краснодар-3»-р Къэбэрдей-Балъкъэрым и къалащхьэм 2:0-у налшыкдэсхэм щыхагъэщIащ. Къы-
кIэлъыкIуэу щэбэт кIуам «Урожай»-м Краснодар щыIэу очкоитI фIагъэкIуэдащ. Ди щIалэхэм апхуэдэ я щIэдзэкIэфIыр топджэгум дихьэххэр зыпэмыплъащ.
«Краснодар-3»-р зэхьэзэхуэм къыщыкIэрыхухэм ящыщми, «Урожай»-р пашэныгъэм ерыщу щIобэн. Абы къыхэкIыу «Спартак-Налшыкым» и деж зы очкои щигъэкIуэд хъунутэкъым. Къалэнышхуэ зэпеуэм щызимыIэ ди щIалэхэр краснодардэсхэм япэувыщэнуи фIэщщIыгъуейт. АрщхьэкIэ псори зэрамыгугъауэ къыщIэкIащ.
Зэрыхуагъэфэщауэ, «Уро-
жай»-м и футболистхэм я ебгъэрыкIуэныгъэ лъэщхэмкIэ джэгум къыщIидзащ. Апхуэдэхэм ящыщ зым краснодардэсхэм яхэт Къалмыкъ Амур щхьэкIэ зэуа топым ди гъуащхьэтет Щоджэн Борис ерагъкIэщ къызэрыригъэзар.
Абы къигъэгузэва «Спартак-Налшыкым» и футболистхэр ипэкIэ кIуэтащ. АрщхьэкIэ топ дагъэкIыну Iэмал щагъуэтар загъэпсэхуу къихьэжа иужькIэщ. Мэшыкъуэ Ислъам, Машэжь Ратмир, Бацэ Къантемыр сымэ я ебгъэрыкIуэныгъэхэр хэгъэрейхэм я дежкIэ шынагъуэт. АрщхьэкIэ, ди жагъуэ зэрыхъунщи, ехъулIэныгъэ ди командэм къыхуахьакъым.
Зы очко бжыгъэм хэзымыгъэхъуэф хэгъэрейхэри кIуэ пэтми нэхъ къаруушхуэкIэ ипэкIэ кIуатэрт. Абыхэм сыт щыгъуи хуэдэу я пашэт етIуанэ дивизионым и «Ипщэ» гупым гъуащхьауэхэм я зэпеуэм бжьыпэр щызыIыгъ Къалмыкъ Амур. Ауэ «Спартак-Налшыкым» и гъуащхьэтет Щоджэн Борис а махуэм ар ефIэкIыфакъым. Арати, бжыгъэр къызэIуамыхауэ, 0:0-у, щэбэтым Краснодар щекIуэкIа зэIущIэр иухащ. Курыт увыпIэхэм ящыщ зым щыт ди щIалэхэм я дежкIэ а зы очко закъуэм зыри и мыхьэнэкъым. Абы щыгъуэми пашэныгъэм ерыщу щIэбэн «Урожай»-м хуабжьу зэран хуэхъуащ, я хьэрхуэрэгъу нэхъыщхьэ «Чайка»-р нэхъри IэщIагъэкIри. Песчанокопскэм и командэм хузэфIэкIащ Дагъыстэным и къалащхьэм щыIэу «Легион Динамо»-р хигъэщIэну. Иджы ар очкоищкIэ «Урожай»-м япэ ищащ, ауэ краснодардэсхэм зы джэгугъуэкIэ нэхъ мащIэ зэрырагъэкIуэ-кIар къэплъытэмэ, бжьы-пэр зыIэрагъэхьэным папщIэ ирагъэкIуэкI бэнэныгъэм и гуащIэгъуэ дыдэу аращ.
Щэбэтым екIуэкIа адрей зэIущIэхэм къахэгъэщхьэхъукIыпхъэщ илъэс куэдкIэ Налшык щылэжьа Ешыгу Сэфарбий иджыпсту и унафэм щIэт Мейкъуапэ и «Дружба»-р Владикавказ щыIэу зэрытекIуар. Аргуэру очкоищ зыIэригъэхьащ Псыхуабэ хэгъэрейхэм щефIэкIа «Динамо-Ставрополь»-м. Иужь дыдэ увыпIэм щыту ставрополдэс-хэр гъатхэм техьами, зэхьэзэхуэм зэрыщIадзэжрэ ирагъэкIуэкIа зэIущIищми щытекIуащ. Арати, нэгъабэ джэгугъуэ пщыкIухым щызыIэрагъэхьа очко бжыгъэм хуэдиз зэман кIэщIым къахьауэ, иджы епщIанэ увыпIэм дэкIуэтеящ.
АдэкIэ щыгъуазэ фыхуэтщIынщ гъатхэпэм и 30-м зэхэта джэгугъуэм кърикIуа бжыгъэхэм: «Академия» (Дон Iус Ростов) — «Биолог-Новокубанск» (Прогресс) — 0:3, «Мэшыкъуэ-КМВ» (Псыхуабэ) — «Динамо-Ставрополь» (Ставрополь) — 0:1, «Волгарь» (Астрахань) — СКА (Дон Iус Ростов) — 2:1, «Легион Динамо» (Мэхъэчкъалэ) — «Чайка» (Песчанокопское) — 0:1, «Спартак-Владикавказ» (Владикавказ) — «Дружба» (Мейкъуапэ) — 1:2.
«Краснодар-3» (Краснодар) — «Черноморец» (Новороссийск) зэIущIэр нэхъ иужьыIуэкIэ зэхэтащ.
Урысей Федерацэм футболымкIэ и етIуанэ дивизионым и «Ипщэ» гупым къыкIэлъыкIуэ джэгугъуэр мэлыжьыхьым и 6-м щекIуэкIынущ. А махуэм «Спар-
так-Налшыкыр» и стадионым къыщригъэблэгъэнущ зэхьэзэхуэм ещанэ увыпIэр щызыIыгъ Астрахань и «Волгарь»-р.
Хьэтау Ислъам.
